Herna de Villiers (1917–2012) was ’n Afrikaanse skryfster van hoofsaaklik liefdesromans. Hermanna Anna Cornelia de Villiers is in Oktober 1917 in Pretoria gebore. In haar geboortestad begin sy met haar skoolopleiding en gaan later ook skool in Kaapstad, Kimberley en op Boshof in die Vrystaat. Na skool bekwaam sy haar in Pretoria as onderwyseres. Na haar troue bly sy en haar man in Kaapstad, waar haar vier kinders (Paul, Karl, Jan en Ingrid) gebore is. Sy was ’n goeie swemmer wat die Westelike Provinsie in swem verteenwoordig het. Haar man is in dieselfde jaar waarin haar jongste kinders, ’n tweeling, gebore is, oorlede. In hierdie selfde jaar is haar pa ook oorlede. As alleenouer maak sy haar vier kinders groot deur onder andere op Olifantsfontein en in Kemptonpark skool te hou. Na haar aftrede as onderwyseres word sy redakteur van die Suid-Afrikaanse Uitsaaikorporasie se radioprogramgids SAUK-Bulletin. Die laaste jare van haar lewe slyt sy op ’n plaas op Roossenekal in Mpumalanga, waar sy by haar seun Paul en sy gesin inwoon. Sy is op 21 Junie 2012 oorlede.